Rü jexguma Ngechuchumaã nüxü̃ nachauegu ga nüxna na nacagüxü̃,
rü Caipápatawa ínanagaxüchigü rü Judéaaneãrü ãẽ̱xgacü ga Romacü̱̃ã̱xpatawa nanagagü.
Notürü marü ningóonechaü̃ ga jexguma rü jemaca̱x ga jema Judéugü rü tama guma ãẽ̱xgacüpatagu nachocu,
jerü norü mugü nüxü̃ nixu rü taxü̃ ga pecadu nixĩ na wüxi ga Romacü̱̃ã̱xpatagu na nachocuxü̃ ga jema ngunexü̃gu.
Rü jemaãcü tama Tupanape̱xewa nügü nixüxaarü maxü̃ã̱xẽẽgüchaü̃,
jerü jexguma nügü jaxüxaarü maxü̃ã̱xẽẽgügu,
rü taxucürüwa nanangõ̱xgü ga õna ga Üpetüchigaarü petaca̱x namexẽẽxü̃.
Rü jemaca̱x ga guma ãẽ̱xgacü ga Romacü̱̃ã̱x ga Piratu rü napatawa ínaxũxũ ga duü̃xü̃gümaã na jadexaxü̃ca̱x.
Rü nhanagürü nüxü̃:
—¿Ṯacüca̱x ípenaxuaxü̃ ja daa jatü?
—nhanagürü.
Rü nümagü rü Piratuxü̃ nangãxü̃gü,
rü nhanagürügü:
—Ngẽxguma chi tama wüxi i taxü̃ i chixexü̃ naxü̱xgu,
rü tau chima cuxü̃tawa tanaga —nhanagürügü.
Rü jexguma ga Piratu rü nhanagürü nüxü̃:
—¡Ẽcü perü ãẽ̱xgacügüxü̃tawa penaga,
rü perü mugü pemaã nüxü̃ ixuxü̃ãcüma penapocux!
—nhanagürü.
Notürü ga jema Judéugü rü Piratuxü̃ nangãxü̃gü,
rü nhanagürügü:
—Notürü pema i Romacü̱̃ã̱xgü rü marü toxna penachu̱xu na texéxü̃ tima̱xgüxü̃ tümaãrü chixexü̃ca̱x —nhanagürügü.
Rü jemaãcü ningu ga jema ore ga Ngechuchu ü̃paacü nüxü̃ ixuxü̃ ga nhuxãcü tá na najuxü̃.
Rü Piratu rü wenaxãrü napatagu naxücu,
rü Ngechuchuca̱x nangema.
Rü nüxna naca,
rü nhanagürü:
—¿Cuma jiĩxü̃ i Judéugüarü Ãẽ̱xgacü cuiĩxü̃?
—nhanagürü.
Rü Ngechuchu nhanagürü nüxü̃:
—¿Cuechamatama i nagu curüxĩnüxü̃ na ngẽmaãcü choxna cuc̱axü̃,
rü e̱xna togü marü cumaã nüxü̃ nixu na ngẽmaãcü choxna cuc̱axü̃ca̱x?
—nhanagürü.
Rü Piratu Ngechuchuxü̃ nangãxü̃,
rü nhanagürü:
—¿E̱xna cuma nagu curüxĩnügu rü Judéu chiĩxü̃?
Rü ngẽma cuchiü̃ãnecü̱̃ã̱xgü rü paigüarü ãẽ̱xgacügütama nixĩ i chauxü̃tawa cuxü̃ gagüxü̃.
¿E̱xna ṯacü rü chixexü̃ cuxü?
—nhanagürü.
Rü jexguma ga Ngechuchu rü nanangãxü̃,
rü nhanagürü:
—Chama rü tama nhama i naãnewa ãẽ̱xgacü chixĩ.
Rü ngẽxguma nhama i naãnewa ãẽ̱xgacü chixĩgu,
rü chorü duü̃xü̃gü rü chi Judéugüarü ãẽ̱xgacügümaã nügü nadai rü tau chima choxü̃ nijauxgü i ngẽxguma.
Notürü tama nhama i naãnewa ãẽ̱xgacü chixĩ —nhanagürü.
Rü jexguma ga Piratu rü nhanagürü nüxü̃:
—¿E̱xna to i nachiü̃ãneãrü ãẽ̱xgacü cuixĩ i cumax?
—nhanagürü.
Rü Ngechuchu nanangãxü̃ rü nhanagürü:
—Cumatama marü nüxü̃ cuixu na ãẽ̱xgacü chiĩxü̃.
Rü jemaca̱x ga chama rü chabu rü nhama ga naãnewa chaxũ na duü̃xü̃gümaã nüxü̃ chajarüxuxü̃ca̱x i ore i aixcuma ixĩxü̃.
Rü guxãma ja texé ja nüxü̃ cuáxchaü̃xẽ i ngẽma ore i aixcuma ixĩxü̃,
rü choxü̃́ itarüxĩnüẽ i ngẽma ore i nüxü̃ chixuxü̃ —nhanagürü.
Rü Piratu rü nhanagürü nüxü̃:
—¿Ṯacü nixĩ i ngẽma ore i aixcuma ixĩxü̃?
—nhanagürü.
Rü jemaãcü Ngechuchuna nacaxguwena ga Piratu,
rü wenaxãrü Judéugümaã najarüdexa.
Rü nhanagürü nüxü̃:
—Taxuü̃ma i chixexü̃xü̃ nawa chadau i nhaã jatü.
¿Rü tü̱xcüü̃ chi inapocuxü̃?
—Notürü guxü̃guma ega Üpetüchigaarü petawa nanguxgu,
rü pecüma nixĩ na choxna naxca̱x na pec̱axü̃ na íchananguxuchixẽẽxü̃ca̱x i wüxi i duü̃xü̃ i pocuxü̃.
¿Rü penaxwa̱xexü̃ na pexca̱x íchananguxuchixẽẽxü̃ i nhaã perü ãẽ̱xgacü,
Pa Judéugüx?
—nhanagürü.
Rü jexguma ga guxü̃ma ga jema duü̃xü̃gü,
rü tagaãcü aita naxüe,
rü nhanagürügü:
—Tama tanaxwa̱xe na cujangéxü̃ i ngẽma jatü.
Rü Barabá waxi nixĩ i tanaxwa̱xexü̃ na cujangéxü̃ —nhanagürügü.
Rü jema Barabá rü wüxi ga máẽtaxü̃ nixĩ.